ྱེར༔ ལམ་འདྲེའི་དམག་ཚོགས་ཚིམ་གྱུར་ཅིག༔ པགས་པ་བསེ་རག་འབྱུང་པོས་ཁྱེར༔ འགོང་པོའི་དམག་ཚོགས་ཚིམ་གྱུར་ཅིག༔ ཀེང་རུས་ལྷག་སྡུད་རྣམས་ཀྱིས་ཁྱེར༔ ལྷག་སྡུད་དམག་ཚོགས་ཚིམ་གྱུར་ཅིག༔ དུར་ཁྲོད་བདག་མོའི་ཕོ་ཉ་བ༔ དུར་བྱ་དུར་ཕག་དུར་ཁྱི་དང་༔ དུར་གྱི་ཅེ་སྤྱང་ལག་རིང་སོགས༔ གཉན་ས་དུར་ཁྲོད་འདི་ཉིད་ལ༔ གནས་པའི་དྲེགས་པ་ཆེ་ཕྲ་དང་༔ འབྱུང་པོ་མིང་ནས་མ་སྨོས་སོགས༔ ཁྱབ་པར་རྒྱུ་བ་མ་ལུས་རྣམས༔ བཾ་ཆེན་ཚོགས་ལ་དགྱེས་པར་རོལ༔ ཤ་འདོད་རྣམས་ཀྱིས་ཤ་ཟོ་ལ༔ ཁྲག་འདོད་རྣམས་ཀྱིས་ཁྲག་འཐུངས་ཤིག༔ རུས་འདོད་རྣམས་ཀྱིས་རུས་འཆོས་ལ༔ སྐྲ་ཉག་མ་ཙམ་ཡང་མེད་པར་མཛོད༔ ཕཊ྄་ཕཊ྄་ཕཊ྄ཿ «ཅེས་པས་སྲིད་པའི་རྩེ་མོ་དང་མནར་མེད་ཡན་ཆོད་ཀྱི་མགྲོན་རིགས་རྣམས་ཤ་ཁྲག་མཆོད་པས་དགྱེས་ཤིང་ཚིམས་ཧ་ཧའི་གད་མོ་དང་བཅས་པས་མཉེས་པར་བསམ༔ དེ་ནས་ལྷག་མའམ་ཕྲན་བུ་ཟག་པའི་རིགས་རྣམས་ཁས་ཞན་གྲལ་དུ་མ་འཁོད་པ་རྣམས་ལ་སྦྱིན་པ་ནི༔» ཕཊ྄ཿ འདིར་འདུས་ཤིག་གློ་བུར་ལྷགས་པ་ཡི༔ ཁས་ཞན་དང་དབང་ཆུང་ཞ་ལོང་ལྐུགས༔ མ་གོ་དང་མ་ཐོས་མ་མཐོང་ཞིང་༔ ཚེ་རབས་སུ་རྣམ་སྨིན་འཁོར་བའི་རིགས༔ སྡུག་བསྔལ་གྱི་རྫིང་བུ་བསྐྱིལ་བ་རྣམས༔ བམ་ཚོགས་ཀྱི་ལྷག་མ་འདི་ཁྱེར་ལ༔ འདོད་ཡོན་གྱི་ལོངས་སྤྱོད་ཐོབ་ནས་སུ༔ སྡང་སེམས་ཀྱི་འཚེ་བ་རབ་ཞི་ཞིང་༔ ཕན་དགེ་ཡི་ལམ་བཟང་སྟོན་མཛད་དེས༔ རིགས་དྲུག་ཀུན་སྡུག་བསྔལ་ཞི་བ་དང་༔ བྱང་ཆུབ་ཀྱི་གོ་འཕང་ཐོབ་གྱུར་ཅིག༔ ཕཊ྄་ཕཊ྄་ཕཊ྄ཿ «ཤ་ཁྲག་ལྷག་མེད་དུ་རོལ་ནས་ཁས་ཞན་དང་དབང་ཆུང་རིགས་རྣམས་ཀྱང་བྱང་ཆུབ་ཐོབ་ནས་དབང་ཆེན་དུ་གྱུར་པར་བསམ༔ དེ་ནས་བདུད་རྩི་དཀར་འགྱེད་བྱ་བ་ནི༔ རང་ལུས་སྔར་ལྟར་རོ་དེ་ཆེ་བ་ཚོ་བ་དཀར་ལ་སྣུམ་པ་ཞིག་ཏུ་བསྐྱེད་ནས་ཐམས་ཅད་དཀར་ཕྱོགས་ལ་མོས་པར་བསམ༔» ཕཊ྄ཿ རང་རིག་མཁའ་འགྲོ་ཡེ་ཤེས་མཚོ་རྒྱལ་ནི༔ ཞི་འཛུམ་མཛེས་ལྡན་དཀར་གསལ་གཟི་བརྗིད་འབར༔ དབུ་སྐྲ་ལྕང་ལོ་ཐོར་ཚུགས་རིགས་ལྔས་བརྒྱན༔ ཟིལ་བུའི་ལྷག་མ་འཕྱང་བས་སྐུ་རྒྱབ་ཁེབ༔ ཕྱག་གཡས་སེང་ལྡེང་ཌཱ་རུ་ནམ་མཁར་འཁྲོལ༔ གཡོན་པས་དངུལ་དཀར་དྲིལ་བུ་སྙན་འགྱུར་སྒྲོག༔ དར་མཚོན་སྣ་ལྔ་སྤེལ་བའི་ན་བཟའ་བཀླུབས༔ རིན་ཆེན་རུས་རྒྱན་གཡེར་ཁའི་འུར་སྐད་འབྱིན༔ མེ་ལོང་དང་ནི་སྔགས་ཀྱི་རྒྱ་རྟགས་འཆང་༔ ཕྱེད་སྐྱིལ་ལིང་ཙམ་མཁའ་ལ་གར་བའི་ཉམས༔ དབྱིངས་རིག་འཇའ་ལུས་མཁའ་སྤྱོད་ངང་དུ་གསལ༔ ཕཊ྄ཿ མདུན་དུ་སྟོང་གསུམ་ཁྱོན་ལྟར་ཡངས་པའི་དབུས༔ བྷནྡྷ་ལྕང་ལོ་སྐྲ་ཡི་བ་དན་ཅན༔ མཚན་ལྡན་ནང་དུ་རང་ལུས་བདུད་རྩི་ནི༔ དཀར་ཞིང་འཁྱིལ་བ་ཟླུམ་པའི་གཟི་འོད་ཅན༔ རོ་བཅུད་ཀུན་ལྡན་ཟག་མེད་བདུད་རྩི་ནི༔ རྩ་བརྒྱུད་བླ་མ་རྣམས་ཀྱི་ཞལ་དུ་འབུལ༔ མཆོག་གི་རིག་འཛིན་འགྲུབ་པར་བྱིན་གྱིས་རློབས༔ ཡི་དམ་རྒྱུད་སྡེ་ལྷ་ཚོགས་ཞལ་དུ་འབུལ༔ བླ་མེད་འབྲས་བུ་ཐོབ་པར་བྱིན་གྱིས་རློབས༔ མ་སྲིང་མཁའ་འགྲོ་རྣམས་ཀྱི་ཞལ་དུ་འབུལ༔ རྟེན་འབྲེལ་ཕྱོགས་མེད་འཆར་བར་བྱིན་གྱིས་རློབས༔ དམ་ཅན་རྒྱ་མཚོ་རྣམས་ཀྱི་ཞལ་དུ་འབུལ༔ དམ་ཚིག་ཉམས་ཆག་སེལ་བར་བྱིན་གྱིས་རློབས༔ ཆོས་སྐྱོང་སྲུང་མ་རྣམས་ཀྱི་ཞལ་དུ་འབུལ༔ གཅོད་ཡུལ་བསྟན་པ་བསྲུང་བར་བྱིན་གྱིས་རློབས༔ ནོར་ལྷ་གཏེར་བདག་རྣམས་ཀྱི་ཞལ་དུ་འབུལ༔ སྐྱེ་འགྲོ་ལོངས་སྤྱོད་འཕེལ་བར་བྱིན་གྱིས་རློབས༔ ལྷ་སྲིན་སྡེ་བརྒྱད་རྣམས་ཀྱི་ཞལ་དུ་འབུལ༔ གདུག་སེམས་ཕྲག་དོག་ཞི་བར་བྱིན་གྱིས་རློབས༔ ཡུལ་ལྷ་གཞི་བདག་རྣམས་ཀྱི་ཞལ་དུ་འབུལ༔ འཛམ་གླིང་བཀྲ་ཤིས་འབྱུང་བར་བྱིན་གྱིས་རློབས༔ རིགས་དྲུག་ཕ་མ་རྣམས་ཀྱི་ཞལ་དུ་འབུལ༔ ལན་ཆགས་བུ་ལོན་འཁོར་བར་བྱིན་གྱིས་རློབས༔ བགེགས་རིགས་འབྱུང་པོ་རྣམས་ཀྱི་ཞལ་དུ་འབུལ༔ ཤ་འཁོན་སྡིག་སྒྲིབ་བྱང་བར་བྱིན་གྱིས་རློབས༔ ཚེ་རབས་འབྲེལ་ཐོགས་རྣམས་ཀྱི་ཞལ་དུ་འབུལ༔ དཀོར་སྒྲིབ་རྣམ་སྨིན་བྱང་བར་བྱིན་གྱིས་རློབས༔ ཁས་ཞན་གློ་བུར་ལྷགས་པའི་ཞལ་དུ་འབུལ༔ ཟད་མེད་ལོངས་སྤྱོད་ཐོབ་པར་བྱིན་གྱིས་རློབས༔ སྲིད་པ་བར་དོའི་སེམས་ཅན་ཞལ་དུ་འབུལ༔ ངན་འགྲོའི་སྐྱེ་སྒོ་ཁེགས་པར་བྱིན་གྱིས་རློབས༔ ཀུན་ཀྱང་མཆོད་སྦྱིན་འདི་ཡིས་ཚིམས་བྱས་ནས༔ བླ་མེད་བྱང་ཆུབ་ལམ་བཟང་རྙེད་པ་དང་༔ ཐེག་ཆེན་ས་བཅུའི་རྩེ་མོར་རབ་བསྙེགས་ནས༔ པད་འབྱུང་ཡབ་ཡུམ་གོ་འཕང་ཐོབ་པར་ཤོག༔ ཕཊ྄ཿཕཊ྄ཿཕཊ྄ཿ «ཅེས་བདུད་རྩི་ལ་ལོངས་སྤྱད་དེ་ཐམས་ཅད་བྱང་ཆུབ་ཀྱི་སེམས་རྒྱུད་ལ་སྐྱེ་བར་བསམ༔ དེ་ནས་ཆོས་འཆད་ཅིང་ལམ་བསྟན་པ་ནི༔ ཐར་པ་དང་ཐམས་ཅད་མཁྱེན་པའི་གོ་འཕང་ཡང་དག་པ་ལ་འགོད་པ་ནི༔ རང་ཉིད་གནས་འགྱུར་ཏེ་རྗེ་བཙུན་གུ་རུ་པདྨ་འབྱུང་གནས་ཡབ་ཡུམ་ཟུང་འཇུག་རྡོ་རྗེ་འཆང་ཁ་སྦྱོར་གྱི་རྣམ་པས༔» ཕཊ྄་ཕཊ྄་ཕཊ྄ཿ ཧོཿ རང་རིག་གི་ངོ་བོ་ཀ་དག་འདི༔ རྗེ་བཙུན་གྱི་རྒྱལ་པོ་པདྨ་འབྱུང་༔ ཟུང་འཇུག་གི་རང་བཞིན་དབྱངས་ཅན་མ༔ ཐབས་ཤེས་ཀུན་ཡེ་ནས་འབྲལ་མེད་ལ༔ སྣོད་བཅུད་ཀུན་གཉིས་སུ་མི་ལྟ་ཞིང་༔ ཕན་བྱེད་ཀྱི་ལྷ་དང་གནོད་བྱེད་ཀྱི་བགེགས༔ རྗེས་ཤེས་ཀྱི་དྲན་པ་སོ་མར་ཞོག༔ ཞེ་སྡང་འདི་རྩ་བྲལ་གྱི་མེ་ལོང་ལ༔ ཆུ་ཟླ་ལྟར་སྒྱུ་མ་ཤེས་པར་གྱིས༔ ང་རྒྱལ་གྱི་ཁེངས་པ་མཉམ་པ་ཉིད༔ གནས་ལུགས་ལ་བདག་གཞན་རིས་མེད་སྤྱོད༔ གཏི་མུག་ཀུན་མཚན་བྲལ་གྱི་འོད་གསལ་ལ༔ ཀུན་གཞི་ལ་འཁོར་འདས་ག་ལ་ཡོད༔ འདོད་ཆགས་ཀུན་སོ་སོ་རུ་དོན་རྟོགས་ནས༔ ཆགས་བྱ་དང་ཆགས་བྱེད་མེད་པར་སྤྱོད༔ ཕྲག་དོག་ཅེས་མཚན་འཛིན་དུ་ཇི་ལྟར་གྲུབ༔ གནད་དོན་འདིས་འགྲོ་ཀུན་གྱི་བྱ་བ་གྲུབ༔ ཕྱི་ཡུལ་གྱི་ཚོགས་དྲུག་ལྷ་འདྲེ་རྣམས༔ རང་སེམས་ཀྱི་ཆོ་འཕྲུལ་ཡིན་པར་ཤེས༔ སྔོན་དབང་གི་ལས་ལ་གྲུབ་པ་ཡི༔ རྣམ་རྟོག་གི་ལྷ་འདྲེ་ཨ་འཐས་རྣམས༔ རྩ་བྲལ་གྱི་ཤེས་པ་གཏན་ལ་ཕོབ༔ ཚེ་རབས་སུ་འཁོར་བར་འཁྱམས་པའི་ཚོགས༔ དུས་ད་ལེན་དུ་ཡང་དག་གི་དོན་རྟོགས་ནས༔ བཟང་འཛིན་གྱི་ལྷ་ལ་མི་རེ་ཞིང་༔ ངན་འཛིན་གྱི་བདུད་ལ་མི་དོགས་པར༔ དྲི་མེད་ཀྱི་རིག་པ་གཏན་ལ་ཕོབ༔ མཐོ་སྲིད་རྩེ་ནས་མནར་མེད་ཡན་ཆོད་ཀྱི༔ དབྱིངས་རིག་གི་སྦུབས་སུ་འཁོད་པ་རྣམས༔ ངེས་དོན་གྱི་གཅོད་ཡུལ་དོན་རྟོགས་ནས༔ དྲང་དོན་གྱི་དམིགས་གཏད་མི་འཚལ་བར༔ སྣོད་གཟུགས་ཀུན་གཅིག་དྲིལ་ཐིམ་ནས་ཀྱང་༔ སྐྱེ་མེད་ཀྱི་རིག་པ་ཨ་དཀར་དེ༔ ཟུང་འཇུག་གི་ཡབ་ཡུམ་མཁར་བརྒྱུད་ནས༔ སྟོང་ཉིད་ཀྱི་རྩོལ་མེད་ལམ་ཞུགས་ཏེ༔ ཟང་ཐལ་དུ་ཀུན་བཟང་གི་མཁའ་རུ་ཐིམ༔ འཁྲུལ་མེད་ཀྱི་མངོན་སངས་རྒྱས་པར་ཤོག༔ ཕཊ྄ཿཕཊ྄ཿཕཊ྄ཿ «ཅེས་པས་ལྷ་འདྲེ་རྣམས་དྲན་རིག་གནས་སུ་ཕེབས་ཏེ༔ གཅོད་ཡུལ་རྣམས་ཀྱིས་དཀྱིལ་འཁོར་བསྡུ་བ་ལྟར་མཐའ་ནས་རིམ་གྱིས་བསྡུས་ཏེ་ཐིམ༔ མཐར་ལྷ་འདྲེ་ཐམས་ཅད་འདུས་པའི་ཨ་དཀར་པོ་ཞིག་ཏུ་གྱུར་ནས་རང་ཉིད་པད་འབྱུང་ཡབ་ཡུམ་གྱི་ཐུགས་ཀར་བསྡུས་ཏེ་དབུ་མའི་ལམ་བརྒྱུད་ནས་རླུང་དལ་གཅིག་འབུད་པ་དང་༔ ཨ་དེ་སྣ་བུག་ནས་ཐོན་ཏེ་དཔལ་ཀུན་ཏུ་བཟང་པོའི་ཐུགས་ཀར་ཐིམ་པར་བསམས་ལ༔ ཅུང་ཟད་མཉམ་པར་བཞག༔ དེ་ནས་རང་དང་ནད་པའི་རྣམ་པར་ཤེས་པ་ནི༔ རང་ཉིད་མཁའ་འགྲོའི་ཐུགས་ཀ་ནས་རིམ་པར་མར་ཕབ་ནས་སྙིང་ཁར་བསྡུ༔» ཕཊ྄ཿ རང་རིག་མཁའ་འགྲོའི་ཐུགས་ཀ་ནས་རྣམ་ཤེས་མར་ཕབ་པ་ཞབས་ཀྱི་མཐེབ་སྲིན་ནས་དོན་ཏེ་སྤྱི་བོར་ཐིམ་པས་སྙིང་གར་འོད་དམར་མདངས་དང་བཅས་ཆགས་པར་གྱུར༔ ཕཊ྄་ཕཊ྄་ཕཊ྄ཿ «ཅེས་པས་སྤྱི་བོའི་མཁའ་འགྲོ་མ་རྣམས་རང་ལ་ཐིམ༔ རང་ཉིད་སྣང་སྟོང་སྒྱུ་མ་དང་ཆུ་ཟླ་བྲལ་བ་བཞིན༔ འཇའ་ཚོན་ནམ་མཁའི་དཀྱིལ་དུ་ལྡོག་པ་ལྟར་ཅི་ཡང་མི་གནས་པ་ལྷོད་ཀྱིས་མཉམ་བཞག་བྱའོ༔ དེ་ནས་རྗེས་ཀྱི་བྱ་བ་བསྔོ་སྨོན་གྱིས་རྒྱས་གདབ་པ་ནི༔» ཕཊ྄ཿ ན་མོཿ ཆོས་སྐུ་ཡུམ་ཆེན་མོ་ཤེས་རབ་ཀྱི་ཕ་རོལ་དུ་ཕྱིན་མ༔ མཁའ་འགྲོ་གསང་བ་ཡེ་ཤེས༔ བདེ་ཆེན་ལས་ཀྱི་དབང་མོ༔ ཌཱཀྐི་ཉི་ཟླ་དངོས་གྲུབ༔ རིག་འཛིན་དགའ་རབ་རྡོ་རྗེ༔ གུ་རུ་ཤྲཱི་སིངྷ༔ སློབ་དཔོན་འཇམ་དཔལ་བཤེས་གཉེན༔ ཕ་བརྒྱུད་པདྨ་འབྱུང་གནས༔ མ་བརྒྱུད་ཡེ་ཤེས་མཚོ་རྒྱལ༔ སྲས་བརྒྱུད་སངས་རྒྱས་ཡེ་ཤེས༔ འགྲོ་མགོན་རྩ་གསུམ་གླིང་པ༔ ཆོས་སྐུ་མཐིང་འོད་འབར་མ༔ ལོངས་སྐུ་རྡོ་རྗེ་རྣལ་འབྱོར་མ༔ སྤྲུལ་སྐུ་སེང་གདོང་དྲག་མོ༔ རྡོ་རྗེ་བདེ་ཆེན་དཀར་མོ༔ རིན་ཆེན་སེར་མོ་དོན་འགྲུབ༔ པདྨ་དམར་མོ་ལྕགས་སྒྲོག༔ ཀརྨ་སྣ་ཚོགས་མཐར་ཕྱིན༔ བུདྡྷ་ཁྲོས་མ་ནག་མོ༔ གཏེར་སྲུང་དབང་གི་ཌཱཀྐི་ལ་སོགས་པ༔ གྲུབ་ཐོབ་གཅོད་ཡུལ་བརྒྱུད་པའི་བླ་མ་རྣམས་ཀྱིས་བྱིན་གྱིས་བརླབས་པར་མཛད་དུ་གསོལ༔ རྒྱུ་མ་རིག་པའི་གཏི་མུག༔ ལམ་འདོད་ཆགས་ཀྱི་འཁྲི་བ༔ འབྲས་བུ་ཞེ་སྡང་དང་ཁོང་ཁྲོ༔ རྐྱེན་ཚེ་རབས་ཀྱི་ལན་ཆགས༔ ནད་བགེགས་སྲིན་དང་འབྱུང་པོས་ཆོ་འཕྲུལ༔ འབྱུང་འཁྲུགས་རླུང་མཁྲིས་དང་བད་ཀན་འདུས་པ་བཞི༔ གདོན་ཕོ་གདོན་དང་མོ་འདྲེ༔ གཟའ་ཀླུ་རྒྱལ་པོ་རྣམས་གཅོད་ཡུལ་གདམས་པ་ཟབ་མོ་འདི་ལ་བརྟེན་ནས༔ ད་ལྟ་ཉིད་དུ་ཞི་བར་མཛོད་ཅིག༔ མྱུར་བ་ཉིད་དུ་ཞི་བར་བྱིན་གྱིས་བརླབ་ཏུ་གསོལ༔ ཐོགས་བཅས་བདུད་ལས་རྒྱལ་བར་བྱིན་གྱིས་རློབས་ཤིག༔ ཐོགས་མེད་བདུད་ལ་བསྲེ་ནུས་པར་བྱིན་གྱིས་རློབས་ཤིག༔ རྐྱེན་ཐོག་ཏུ་རོ་སྙོམ་ནུས་པར་བྱིན་གྱིས་རློབས་ཤིག༔ སྣང་བ་བདུད་གཅོད་ནུས་པར་བྱིན་གྱིས་རློབས་ཤིག༔ རེ་དོགས་སྤང་བླང་ཟད་ནུས་པར་བྱིན་གྱིས་རློབས་ཤིག༔ སྣང་བ་སྐུ་གསུམ་དུ་འཆར་བར་བྱིན་གྱིས་རློབས་ཤིག༔ ཕོ་གདོན་གྱིས་ཆོས་སྐུ་ཐོབ་པར་བྱིན་གྱིས་རློབས་ཤིག༔ མོ་གདོན་གྱིས་ལོངས་སྐུ་ཐོབ་པར་བྱིན་གྱིས་རློབས་ཤིག༔ སྤྱི་གདོན་གྱིས་སྤྲུལ་སྐུ་ཐོབ་པར་བྱིན་གྱིས་རློབས་ཤིག༔ ལྷ་འདྲེར་འགྲོ་དོན་ནུས་པར་བྱིན་གྱིས་རློབས་ཤིག༔ གཉན་ས་རི་ཁྲོད་ཟིན་པར་བྱིན་གྱིས་རློབས་ཤིག༔ དགྲ་གཉེན་ཕྱོགས་རིས་བྲལ་བར་བྱིན་གྱིས་རློབས་ཤིག༔ ཚེ་གཅིག་གིས་སངས་རྒྱས་འགྲུབ་པར་བྱིན་གྱིས་རློབས་ཤིག༔ འཇའ་ལུས་ཆོས་སྐུ་འགྲུབ་པར་བྱིན་གྱིས་རློབས་ཤིག༔ གཅོད་ཡུལ་བསྟན་པ་མཐའ་རུ་རྒྱས་པར་བྱིན་གྱིས་རློབས་ཤིག༔ ལུས་ལ་སྐུ་ཡིས་བྱིན་གྱིས་རློབས་ཤིག༔ ངག་ལ་གསུང་གིས་བྱིན་གྱིས་རློབས་ཤིག༔ ཡིད་ལ་ཐུགས་ཀྱིས་བྱིན་གྱིས་རློབས་ཤིག༔ མཆོག་ཐུན་གྱི་འབྲས་བུ་འགྲུབ་པར་བྱིན་གྱིས་རློབས་ཤིག༔ ཕཊ྄ཿཕཊ྄ཿཕཊ྄ཿ ཕཊ྄ཿ གཅོད་ཡུལ་ཟབ་མོའི་ཉམས་ལེན་གྱིས༔ འགྲོ་ཀུན་སྲིད་མཚོ་ལས་སྒྲོལ་ཞིང་༔ རྣམ་མཁྱེན་ཐར་པའི་ལམ་ཞུགས་ནས༔ ཀུན་ཀྱང་བྱང་ཆུབ་མྱུར་ཐོབ་ཤོག༔ ཕཊ྄ཿཕཊ྄ཿཕཊ྄ཿ «ཅེས་པས་རང་གནས་སུ་གཤེགས་ལ་ནད་པར་གང་རུང་གི་སྲུང་བ་ཡོད་ན་འདོགས་ཏེ་འགྲོ་དགོས་པ་རྣམས་ལ་གཅོད་ཁྲིད་ཡིན་ན་སྲུང་བ་མེད་པར༔ མེ་དང་ཞུན་སྒྲོན་སྤངས་ཏེ༔ ལྷ་འདྲེའི་ཕྱོགས་སུ་མགོ་གཏད་ལ་ཉལ༔ རི་གཅོད་ཡིན་ན་སྐྱབས་ཡུལ་ལམ་བཟང་བསམ་ངན་གཞིག་ཅི་ཡང་མེད་པར་ཉལ༔ རྨི་ལམ་བཟང་ངན་གང་མི་བརྟག་ཆོ་འཕྲུལ་སྣ་ཚོགས་ཀྱྀ་རྟགས་ནི༔ སྟེང་ནས་རི་ཞིག་འོག་ནས་མཚོ་རྡོལ་ཕ་མ་སྤུན་ཟླ་དང་བྲལ་ཡང་མི་ལངས་ཤིང་སྐད་མི་སྨྲ༔ ཞག་གང་ཙམ་གཅཽད་བྱ་ཡང་༔ ཟང་ཟིང་ལེ་ལོ་རུ་མི་བཏང་༔ ཕྱི་ལྷོང་ལྷ་འདྲེའི་ཆོ་འཕྲུལ་བྱུང་ན་སྣང་སྲིད་སེམས་ཀྱི་རོལ་པར་ཤེས་པར་བྱ༔ ནང་ལྷོང་སེམས་ཀྱི་ཆོ་འཕྲུལ་ཟུག་ངུ་བྱུང་ན་རྣམ་རྟོག་སྒྱུ་མ་ཡིན་པར་ཤེས་པར་བྱ༔ གསང་ལྷོང་ལུས་ཀྱི་ན་ཚ་བྱུང་ན་ནད་རོ་སྙོམ་བྱ་ཞིང་ན་དགའ་ཤི་སྐྱེད་སྤྲོ་བ་ཤིན་ཏུ་ཆེ་བར་བྱ༔ མི་མཐུན་གྲོགས་སུ་འཁྱེར༔ ལྟས་ངན་གཡང་དུ་ལེན༔ བར་ཆད་དངོས་གྲུབ་ཏུ་མྱོང་༔ ལྷ་འདྲེ་གྲོགས་སུ་བཙལ༔ ལྷ་སྲིན་ཡོན་བདག་ཏུ་བརྟེན༔ མི་རུང་པ་ཀུན་ལ་ཐོག་བརྫིས་བྱ༔ ཁྱད་པར་ཉམས་ལེན་གཙོ་བོར་འདོན༔ ཐོགས་བཅས་བདུད་ལ་འཛེམ་ཞེས་པས༔ རྦབ་ལ་ཁད་ཀྱི་རྡོ༔ ཉིལ་ལ་ཁད་ཀྱི་ས་དང་གངས་རི༔ ཆད་ལ་ཁད་ཀྱི་ལམ༔ རྡེབ་ལ་ཁད་ཀྱི་བྲག་ཕུག༔ འགྱེལ་ལ་ཁད་ཀྱི་ཤིང་༔ ཕྱུར་ལ་ཁད་ཀྱི་མཚོ༔ མི་རྒོད་དམ་གཅན་གཟན་གདུག་པའི་འགྱུ་སྲང་༔ དགྲ་དང་ཆོམ་པོ་སོགས་ཐོགས་བཅས་བདུད་ལས་སྤང་༔ དེ་ལྟར་ཞིབ་ཏུ་བལྟ་བའི་དུས༔ སྔར་མེད་པར་བྱུང་ན་ལྷོང་ཡིན་པས་རྟོགས་པ་ལྷོད་ཀྱིས་རང་བབས་སུ་བཞག༔ ཆོ་འཕྲུལ་གྱི་རིགས་རྣམས་ལ་སྙིང་རྗེ་བསྒོམ་པས་སྟོང་སངས་ཀྱིས་ཡལ་ནས་ལྟ་བའི་གདེང་ཚུད་པས་ཆོ་འཕྲུལ་མི་འབྱུང་ངོ་༔ བྱུང་ཡང་མི་འཇིགས༔ གཅོད་ཅེས་བྱ་བ་ནི༔ ལྟ་བ་ཡི་བོགས་འདོན་པ་དང་༔ རྟོགས་པའི་གདེང་ལེན་པའི་ཆད་དུ་བགྱིས་པ་སྟེ༔ ལུས་སྲོག་ཕངས་པ་མེད་ཀྱི་རྣལ་འབྱོར་པ་ལ༔ ཚེ་འདིར་སྣང་གི་འཁྲི་བ་ཆོད་པ་དང་༔ ཚེ་ཕྱི་མའི་གཡང་ས་ཆོད་ཅེས་གསུངས༔ དེ་ལྟར་གཅོད་ཡུལ་ཟབ་མོ་ཉམས་སུ་བླངས་པའི་རྣལ་འབྱོར་ལ༔ མཆོག་ཐུན་གྱི་འབྲས་བུ་འགྲུབ་ངེས་པས་ཐེ་ཚོམ་མེད་པར་ཉམས་སུ་ལོངས་ཤིག༔ གཞན་ཡང་དམིགས་འབུམ་རྒྱས་པ་ནི་གང་རུང་ནས་བླངས་ཀྱང་རུང་༔ རྒྱུན་གྱི་ཉམས་ལེན་དགོས་པའི་རིགས་ཆ་ཚང་ཞིང་དོན་དྲིལ་པ་དང་༔ དམར་འགྱེད་དུར་གཅོད་རྣམས་ནི་ཟུར་དུ་གཅོད་གཞུང་ནས་བླང་༔ ཁ་ཚར་དམིགས་པ་གང་ནས་འཇུག་ཀྱང་རུང་དེ་ནི་གོ་རིམ་གསལ་བར་བཀོད་པའོ༔» ས་མ་ཡ༔ «ཨེ་མ་ཟབ་པའི་མཐར་ཐུག་ཡིད་བཞིན་ནོར་བུ་ལས༔ གཅོད་ཡུལ་ཟབ་མོ་གསང་བ་སྙིང་ཐིག་ནི༔ སྣང་སྲིད་ལྷ་འདྲེ་ཨར་ལ་གཏད་པའི་ཐབས༔ བརྟུལ་ཞུགས་སྤོབས་པས་སྣང་སྲིད་ཁྱོན་འགེངས་འདི༔ བུད་མེད་ཡེ་ཤེས་མཚོ་རྒྱལ་བདག་གིས་བྲིས༔ ཀེའུ་རི་གསང་བ་ཕུག་གི་གནས་སུ་སྦས༔ མ་འོངས་ཡང་མཐའ་དུས་ཀྱི་ཐ་མ་རུ༔ ཁོ་མོའི་ཐུགས་ཀྱི་སྲས་དང་འཕྲད་པར་ཤོག༔ བཀའ་ཡི་རྒྱ་འདི་མ་མོ་གསུམ་གྱིས་སྲུངས༔ དམ་ཉམས་བདུད་རིགས་ལོག་ལྟ་ཅན་ལ་གསང་༔» «གཏེར་རྒྱ༔ སྦས་རྒྱ༔ གསང་རྒྱ༔ གཏད་རྒྱ༔ ཐེམ་རྒྱ༔ ཁོ་བོ་སྔགས་འཆང་རྩ་གསུམ་གླིང་པས་མེ་སྤྲེལ་ལོར་འབྲི་གུང་གཞོ་སྟོད་ཏི་སྒྲོ་ནས་གདན་དྲངས་ཤིང་ཤིང་སྦྲུལ་ལོར་བདུད་འདུལ་སྔགས་གླིང་དུ་ཤོག་སེར་ལས་ཞལ་བཤུས་སོ། སརྦ་མངྒ་ལཾ། » «